
 Darbnespējas lapu izsniegšanas un anulēšanas kārtība
	Iebildums
LTRK nepiekrīt Veselības ministrijas paustajam skaidrojumam noteikumu projekta izziņā attiecībā uz LTRK iepriekš pausto priekšlikumu izvērtēt pirmreizēji izsniegto darbnespējas lapu izsniegšanu līdz 5 nevis 9 dienām.
 
Veselības ministrija izziņā norāda, ka “Jaunais priekšlikums ir daļēja iejaukšanās ārsta kompetencē, turklāt radīs būtisku papildus slogu un izmaksas veselības aprūpes sistēmai”. Vispirms jau akcentējam, ka šis nav “jauns” priekšlikums, tas ir ticis pausts visos 3 LTRK atzinumos šī noteikumu projekta ietvaros:  25.01.2024., 27.02.2024., 12.04.2024.
 
Papildus Veselības ministrija nav paudusi pārliecinošus argumentus, no kuriem varētu konstatēt, ka LTRK priekšlikums radītu “būtisku papildu slogu un izmaksas veselības aprūpes sistēmai”. LTRK ieskatā priekšlikums radītu tieši pretēju efektu. Ņemot vērā, ka ir redzama korelācija starp sākotnējo darbnespējas lapu izsniegšanas periodu un slimības dienu skaitu, priekšlikuma rezultātā daļai cilvēku darbnespējas lapu ilgums samazinātos un valsts ekonomikai būtu būtiski ieguvumi. Tāpat arī nav skaidrs, kā tas radītu būtisku papildu slogu. Ja ar to tiek domāts, ka tas ir būtisks papildu slogs veikt pacienta apskati pēc 5 dienām un izdarīt secinājumus par pacienta stāvokli, uz kā bāzes izdarīt lēmumu par darbnespējas pagarināšanu, tad vēršam uzmanību, ka tas ir gan pacienta, gan darba devēja, gan valsts interesēs, ka pacients iegūst pilnvērtīgu aprūpi un savlaicīgu apskati.
 
Atkārtoti uzsveram, ka sākotnēji izsniegto darbnespējas lapu termiņa samazināšana uzlabotu ekonomisko aktivitāti, jo tā veicinātu ātrāku atgriešanos darbā, tādējādi samazinot darbinieku iztrūkumu, turklāt arī biežāka darbnespējas lapu pārskatīšana palīdzētu novērst nepamatoti ilgus un neuzticamus darbnespējas gadījumus. LTRK atkārtoti aicina izvērtēt šo risinājumu

